钦定古今图书集成/明伦汇编/闺媛典/第032卷 > 东海孝妇
## 钦定古今图书集成/明伦汇编/闺媛典/第032卷 > 东海孝妇

按《搜神记》：汉时东海孝妇，养姑甚谨，姑曰：“妇养我勤
苦，我已老，何惜馀年？久累年少”，遂自缢死。其女告官
云：“妇杀我母。”官收系之，拷掠毒治，孝妇不堪苦楚，自
诬服之。时于公为狱吏，曰：“此妇养姑十馀年，以孝闻，
彻必不杀也。”太守不听，于公争不得理，抱其狱词，哭
于府而去。自后郡中枯旱，三年不雨。后太守至于公
曰：“孝妇不当死，前太守枉杀之，咎当在此。”太守即时
身祭孝妇冢，因表其墓。天立雨，岁大熟。《长老传》云：孝
妇名周青。青将死，车载十丈竹竿，以悬五旛，立誓于
众曰：“青若有罪，愿杀，血当顺下；青若枉死，血当逆流。”
既行刑已，其血青黄，缘旛竹而上极标，又缘旛而下
云。